b'\n_START_ARTICLE_\nAleksander Einseln\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nAleksander Einseln syntyi 1931 Viron tasavallan p\xc3\xa4\xc3\xa4kaupungissa Tallinnassa ja pakeni 21. syyskuuta 1944 \xc3\xa4itins\xc3\xa4 Linda Benita Einselnin kanssa maan toista neuvostomiehityst\xc3\xa4 vain muutama tunti ennen neuvostojoukkojen saapumista p\xc3\xa4\xc3\xa4kaupunkiin. H\xc3\xa4n p\xc3\xa4\xc3\xa4tyi pakolaisleirille Saksaan ja vietti siell\xc3\xa4 13-vuotisp\xc3\xa4iv\xc3\xa4ns\xc3\xa4. Saksan antauduttua toukokuussa 1945 l\xc3\xa4ntinen Saksa jaettiin brittien, amerikkalaisten ja ranskalaisten miehitysvy\xc3\xb6hykkeisiin. Koska Einselnin vanhemmat olivat eronneet, h\xc3\xa4nen is\xc3\xa4ns\xc3\xa4 suutari Gustav-Rudolf Einseln oli brittien vy\xc3\xb6hykkeell\xc3\xa4, kun taas h\xc3\xa4n itse oli amerikkalaisalueella Augsburgissa. Is\xc3\xa4 oli jo ensimm\xc3\xa4isen miehityksen aikana liittynyt mets\xc3\xa4veljiin ja kyyditetty Siperiaan, josta oli l\xc3\xb6yt\xc3\xa4nyt tiens\xc3\xa4 lopulta Saksaan. Pakolaiset alkoivat emigroitua ja 17-vuotias Einseln halusi l\xc3\xa4hte\xc3\xa4 Kanadaan. H\xc3\xa4nen \xc3\xa4itins\xc3\xa4 kuitenkin rohkaisi h\xc3\xa4nt\xc3\xa4 muuttamaan Yhdysvaltoihin, jonne jo h\xc3\xa4nen enonsa oli aiemmin l\xc3\xa4htenyt siirtolaiseksi. Maahan j\xc3\xa4\xc3\xa4minen oli mahdollista armeijapalveluksen kautta, ja vuonna 1949 Einseln muutti \xc3\xa4itins\xc3\xa4 kanssa Yhdysvaltoihin. Laiva ohitti New Yorkin Vapaudenpatsaan aamulla 6. elokuuta 1949. Vakaumuksellisena antikommunistina, pakolaisvirolaisena ja Neuvostoliiton vastustajana Einseln oli vakuuttunut, ett\xc3\xa4 taistelu Yhdysvaltain ja Neuvostoliiton v\xc3\xa4lill\xc3\xa4 olisi v\xc3\xa4ist\xc3\xa4m\xc3\xa4t\xc3\xb6n. H\xc3\xa4nen mukaansa "Yhdysvaltain v\xc3\xa4est\xc3\xb6 oli tarpeeksi \xc3\xa4lyk\xc3\xa4st\xc3\xa4 tajuakseen millainen sy\xc3\xb6p\xc3\xa4 se [kommunismi] oli"._NEWLINE_Einseln liittyi Yhdysvaltain armeijaan 6. maaliskuuta 1950. Sotilaan peruskoulutuskausi p\xc3\xa4\xc3\xa4ttyi kes\xc3\xa4kuussa, ja lomalla ollut Einseln sai kuulla Pohjois-Korean kommunistien hy\xc3\xb6k\xc3\xa4nneen Etel\xc3\xa4-Koreaan ja Korean sodan syttyneen. Einseln j\xc3\xa4rjesti itsens\xc3\xa4 heti Koreaan, jonka sodasta palattuaan h\xc3\xa4n aloitti kadettikoulun West Pointissa. Vain 22-vuotiaana sotaveteraanina Einseln sai komennuksen ensin tykist\xc3\xb6\xc3\xb6n, mutta se ei ollut h\xc3\xa4nen juttunsa, joten h\xc3\xa4n siirtyi Fort Benningiin jalkav\xc3\xa4keen._NEWLINE_Nuori jalkav\xc3\xa4kiupseeri l\xc3\xa4hetettiin Eurooppaan, jossa h\xc3\xa4n Berliinin muurin pystytt\xc3\xa4misen hetkell\xc3\xa4 toimi Frankfurtissa ollen t\xc3\xa4ydess\xc3\xa4 valmiudessa konfliktin syttymisen varalta. H\xc3\xa4n toimi Yhdysvaltain yleisesikunnan Euroopan-osaston sotilaspoliittisten asioiden 20-henkist\xc3\xa4 asiantuntijaryhm\xc3\xa4\xc3\xa4 johtaneena esikuntaupseerina Brysseliss\xc3\xa4. Vietnamin sodan sytytty\xc3\xa4 Einseln toimi taisteluteht\xc3\xa4viss\xc3\xa4 laskuvarjoupseerina vihollisen selustassa tiedustelu- ja erikoisoperaatioissa. Sodan j\xc3\xa4lkeen h\xc3\xa4n toimi Nato-yhdysupseerina Brysseliss\xc3\xa4 1980\xe2\x80\x93luvun alussa, ja viimeisen\xc3\xa4 komennuksenaan ennen el\xc3\xa4k\xc3\xb6itymist\xc3\xa4 vuonna 1985 Einseln toimi Havaijilla USPACOMin apulaisp\xc3\xa4\xc3\xa4sotilastarkastajana._NEWLINE_Viron palautettua itsen\xc3\xa4isyytens\xc3\xa4 20. elokuuta 1991 Viron ensimm\xc3\xa4inen presidentti Lennart Meri pyysi tuloksetta henkil\xc3\xb6kohtaisesti tuntemaansa Einselni\xc3\xa4 ottamaan uudelleen perustettavan Kaitsev\xc3\xa4en komentajuuden. Einseln kielt\xc3\xa4ytyi kahdesti, koska Yhdysvaltain ulkoministeri\xc3\xb6 uhkasi vied\xc3\xa4 h\xc3\xa4nelt\xc3\xa4 evp. everstin el\xc3\xa4kkeen ja kansalaisuuden, koska komentajuus ministeri\xc3\xb6n tulkinnan mukaan olisi rikkonut lakia, joka est\xc3\xa4\xc3\xa4 amerikkalaisupseerin palvelemisen toisen valtion asevoimissa. Lis\xc3\xa4ksi Yhdysvallat pelk\xc3\xa4si Einselnin komentajuuden k\xc3\xa4rjist\xc3\xa4v\xc3\xa4n sen suhteita Ven\xc3\xa4j\xc3\xa4\xc3\xa4n. Lopulta maaliskuussa 1993 Einseln otti vastaan Kaitsev\xc3\xa4en komentajuuden ja hein\xc3\xa4kuussa Yhdysvallat pimitti h\xc3\xa4nen el\xc3\xa4kkeens\xc3\xa4. Viro halusi komentajan l\xc3\xa4nnest\xc3\xa4, jossa taas ei ollut mitenk\xc3\xa4\xc3\xa4n suuresti tarjolla vironkielisi\xc3\xa4 korkeita upseereita. Lopulta useiden senaattoreiden asetuttua tukemaan Einselni\xc3\xa4 h\xc3\xa4n sai hyv\xc3\xa4ksynn\xc3\xa4n. Komentajuuden vastaanottamisen my\xc3\xb6t\xc3\xa4 h\xc3\xa4n sai ylennyksen kenraaliluutnantiksi Viron tasavallalta._NEWLINE_Viron puolustusvoimain komentajana Einseln pyrki puhdistamaan Viron armeijan p\xc3\xa4\xc3\xa4llyst\xc3\xb6n neuvostoleimasta, mutta ajautui siten my\xc3\xb6s yhteenottoihin el\xc3\xa4m\xc3\xa4ns\xc3\xa4 ja uransa neuvosto-Virossa tehneiden virolaisten kanssa. Einseln erotti puolet Viron neuvostotaustaisesta upseerikunnasta ja yritti kovin ottein poistaa neuvostoj\xc3\xa4rjestelm\xc3\xa4n j\xc3\xa4tt\xc3\xa4m\xc3\xa4t j\xc3\xa4ljet Viron puolustushallinnosta ja armeijasta. Einseln sanoi vuonna 1994, ett\xc3\xa4 h\xc3\xa4n ei aio johtaa mit\xc3\xa4\xc3\xa4n "totalitaristisen marxilais-leninistisesti ajattelevien upseerien joukkiota".  Einselnin komentajuuden aikana Ven\xc3\xa4j\xc3\xa4 veti pois viimeiset joukkonsa Virosta elokuussa 1994. Tammikuussa 1995 T\xc5\xa1et\xc5\xa1enian sodan alettua Einseln julkaisi kuuluisan asetuksensa, jossa ilmoitti Viron armeijan vastustavan ilman presidentin m\xc3\xa4\xc3\xa4r\xc3\xa4yst\xc3\xa4 kaikkia Viron maarajan ylitt\xc3\xa4vi\xc3\xa4 ulkomaalaisia joukkoja. T\xc3\xa4m\xc3\xa4 asetus on edelleen voimassa._NEWLINE_Lopulta syksyll\xc3\xa4 1995 Einseln ajautui yhteenottoon puolustusministeri  Andrus \xc3\x96\xc3\xb6velin kanssa, joka syytti Einselnin "alkavan pit\xc3\xa4\xc3\xa4 itse\xc3\xa4\xc3\xa4n Jumalana". Lennart Meri vahvisti omien sanojensa mukaan "raskain mielin" Aleksander Einselnin eroanomuksen 4. joulukuuta 1995, mutta ylensi t\xc3\xa4m\xc3\xa4n kiitoksenosoituksena kenraaliksi. Einselnist\xc3\xa4 tuli n\xc3\xa4in ollen ensimm\xc3\xa4inen t\xc3\xa4yskenraali Viron historiassa yli 50 vuoteen. Einseln syytti my\xc3\xb6hemmin, ett\xc3\xa4 Ven\xc3\xa4j\xc3\xa4 oli painostanut h\xc3\xa4nen erottamiseensa.\n_START_SECTION_\nPerhe\n_START_PARAGRAPH_\nVuonna 1956 Einseln avioitui toisen virolaispakolaisen Heili Veet\xc3\xb5usmen (engl. Hayley Veetousme) kanssa. Pari sai kolme lasta, mutta avioliitto p\xc3\xa4\xc3\xa4ttyi eroon 25 avioliittovuoden j\xc3\xa4lkeen. Vuonna 1982 h\xc3\xa4n avioitui Lee-nimisen psykologin kanssa, joka my\xc3\xb6s oli virolaisemigrantti. El\xc3\xa4kkeelle j\xc3\xa4\xc3\xa4nyt Einseln asui uuden vaimonsa kanssa Palo Altossa, Kaliforniassa.'